《登邑东楼歌》
明代·王赞襄

登高佳节上高楼，步步高登楼上头。万里云霄通眼望，四方风气一腔收。

天连海国偏多景，人趁时光好豁游。矗矗新城增伟观，溶溶秋水映林邱。

愿得天高卑也听，为我馀黎苏百病。愿得山高泉也流，为我农时庆有收。

堂高惟愿清风爽，红尘不到通清赏。城高惟愿国威张，沧海鲸波永不扬。

振步登楼万古豪，从此皋夔相接迹，凤池之上乐陶陶。

作者简介：王赞襄，字辰台，号澄原。澄迈人。明世宗嘉靖二十八年（一五四九）举人，由府学出中亚元。官中书舍人，历仕广西按察司分巡左江道副使。祀乡贤。有《澄原稿》。清光绪《澄迈县志》卷九有传。